ATP30 มั่นใจผลงาน Q3/59 ดีต่อเนื่อง ตั้งเป้ารายได้ทั้งปีโตเกิน 15%
ATP30 อวดผลประกอบการ Q2/59 กำไรโต 206.38% หลังลูกค้าใช้บริการเพิ่ม มั่นใจ Q3/59 ดีต่อเนื่อง รายได้ทั้งปีเติบโตไม่น้อยกว่า 15% ตั้งเป้ากำไรขั้นต้นปีนี้ 25% 
4 ส.ค. 2559

นายปิยะ เตชากูล กรรมการผู้จัดการ บริษัท เอทีพี 30 จำกัด (มหาชน) หรือ ATP30 เปิดเผยว่า ผลประกอบการงวดไตรมาส 2/59 ว่า บริษัทมีรายได้จากการให้บริการ 74.38 ล้านบาท เพิ่มขึ้น 9.16 ล้านบาท คิดเป็นอัตราการเพิ่มขึ้น 14.04% จากช่วงเดียวกันของปีก่อนที่มีรายได้รวม 65.22 ล้านบาท มีกำไรสุทธิ 7.20 ล้านบาท เพิ่มขึ้น 4.85 ล้านบาท คิดเป็นอัตราการเพิ่มขึ้น 206.38% จากช่วงเดียวกันของปีก่อนที่มีกำไรสุทธิ 2.35 ล้านบาท
สำหรับผลประกอบการงวดครึ่งแรกปี 59 บริษัทมีรายได้จากการให้บริการ 144.25 ล้านบาท เพิ่มขึ้น 15.23 ล้านบาท คิดเป็นอัตราการเพิ่มขึ้น 11.83% จากช่วงเดียวกันของปีก่อนที่มีรายได้ 128.99 ล้านบาท และมีกำไรสุทธิ 10.52 ล้านบาท เพิ่มขึ้น 6.48 ล้านบาท คิดเป็นอัตราการเพิ่มขึ้น 160.40% จากช่วงเดียวกันของปีก่อนที่มีกำไรสุทธิ 4.04 ล้านบาท
ทั้งนี้ ผลประกอบการของบริษัทปรับตัวดีขึ้นอย่างก้าวกระโดด เนื่องมาจากการบริหารจัดการที่ดี โดยบริษัทได้ปรับปรุงกระบวนการบริหารงาน ทำให้สามารถควบคุมต้นทุนค่าบริการที่สำคัญได้อย่างมีประสิทธิภาพ  อาทิ การบริหารการจัดการน้ำมัน ค่าซ่อมบำรุงรถยนต์ ต้นทุนดอกเบี้ยต่างๆ ส่งผลให้กำไรขั้นต้นในช่วงครึ่งปีแรกเพิ่มขึ้นอยู่ที่ 34.56 ล้านบาท หรือคิดเป็นอัตรากำไรขั้นต้น 23.96% เมื่อเทียบกับงวดเดียวกันของปีก่อนที่มีกำไรขั้นต้น 27.94 ล้านบาท หรือคิดเป็นอัตรากำไรขั้นต้น 21.66% ซึ่งบริษัทตั้งเป้าอัตรากำไรขั้นต้นให้อยู่ที่ 25% ในปีนี้
นอกจากนี้ บริษัทยังได้รับความเชื่อมั่นและความไว้วางใจจากทั้งลูกค้าเก่าและลูกค้าใหม่ ที่เข้ามาใช้บริการเพิ่มมากขึ้น ทำให้บริษัทมั่นใจว่าแนวโน้มธุรกิจในไตรมาส 3 ยังขยายตัวในเกณฑ์ดี ผลักดันให้รายได้ของ ATP30 ในปีนี้เติบโตได้ตามเป้าหมายที่วางไว้ไม่น้อยกว่า 15%